SKRIFTLIG FORESPØRGSEL E-3001/01

af Christos Folias (PPE-DE) til Kommissionen

(29. oktober 2001)

Om: Fællesskabsstøtterammen og operationelle programmer for Grækenland

Hvad angår de projekter, som er blevet medfinansieret fra Strukturfondene inden for rammerne af fællesskabsstøtterammen og Fællesskabets initiativer i perioden 1994-1999 for Grækenland, skulle betalingerne til de fleste af de operationelle programmer være afsluttet inden den 31. december 2001.

1. Hvor står Grækenland i forhold til de øvrige mål 1-medlemsstater med hensyn til størrelsen af de beløb, der hidtil er hævet fra Fællesskabets budget?

2. Hvor stort et samlet beløb er der hidtil udbetalt til Grækenland fra de enkelte strukturfonde og for hvert enkelt af de operationelle programmer under fællesskabsstøtterammen og fællesskabsinitiativerne i perioden 1994-1999?

3. Hvor stort er det nøjagtige restbeløb (for hver enkelt strukturfond og hvert enkelt af de operationelle programmer under fællesskabsstøtterammen og fællesskabsinitiativerne 1994-1999), som vil blive udbetalt til Grækenland fra 2001 og frem til 2003?

4. Svarer summen af de i spørgsmål 2 og 3 nævnte beløb til de samlede fællesskabsbevillinger, der stadigvæk står til rådighed for Grækenland (løbende priser)? Hvis ikke, for hvilke operationelle programmer og fra hvilke strukturfonde er der allerede frigivet fællesskabsmidler, og hvor store beløb er der tale om?

5. Bekræfter Kommissionen den græske regerings opfattelse, nemlig at der i forbindelse med de operationelle programmer under fællesskabsstøtterammen og fællesskabsinitiativerne 1994-1999 ikke vil gå én eneste euro tabt?

6. Hvis ikke, ligger Kommissionen så inde med oplysninger, på hvis grundlag den kan beregne størrelsen af eventuelle tab af fællesskabsmidler for de enkelte medlemsstater, herunder især Grækenland?

Svar afgivet på Kommissionens vegne af Michel Barnier

(28. februar 2002)

1. De beløb, der pr. 15. januar 2002 var blevet udbetalt til Grækenland for områder under mål 1 i programmeringsperioden 1994-1999, udgør tilsammen 91,9 % af de vedtagne beløb, alle fonde under ét. Tallet gælder for alle regnskabsår under ét.

Gennemsnittet af betalingerne til de øvrige medlemsstater udgjorde på samme dato 92,45 % af de vedtagne beløb, alle fonde og alle regnskabsår under ét.

2. Pr. 15. januar 2002 androg det samlede beløb af de bevillinger, der blev udbetalt til Grækenland i nævnte periode, 13 600 mio. EUR for de fire strukturfonde og EF-initiativerne(1).

Fordelingen er som følger:

- Den Europæiske Regionaludviklingsfond: 9 229 mio. EUR

- Den Europæiske Socialfond: 2 315 mio. EUR

- Den Europæiske Udv.- og Garantifond for Landbruget: 1 902 mio. EUR

- Finansielt instrument for udvikling af fiskeriet: 128 mio. EUR.

Kommissionen sender det ærede medlem og Parlamentets Generalsekretariat en tabel med detaljerede oplysninger om hvert operationelt program.

3. Det nøjagtige restbeløb, der vil kunne udbetales til Grækenland i 2002 og 2003, fremgår for hver strukturfond, hvert operationelt program og hvert EF-initiativ af nævnte tabel.

4. De beløb, som Grækenland allerede har modtaget, svarer til de godkendte EF-bevillinger.

5. og 6. Da sidste frist for at modtage støtte til udgifter, som Grækenland har afholdt for programmer i forbindelse med EF-støtterammen i programmeringsperioden 1994-1999, er fastsat til den 31. december 2001, skal medlemsstaterne senest den 30. juni 2002 fremsende anmodninger om endelig betaling og de relevante dokumenter med henblik på godkendelse. På nuværende tidspunkt kan Kommissionen derfor ikke udtale sig om Grækenlands eventuelle tab af bevillinger i den pågældende periode.

(1) Tallene stammer fra Kommissionens regnskabsværktøj Sincom. Tallene omfatter ikke Interreg initiativerne og betalinger til Grækenland på Kommissionens initiativ (teknisk bistand og andet).